স্পোর্টস রিপোর্টার : আজ বিকেল চারটায় নীলফামারীর শেখ কামাল স্টেডিয়ামে ফিফা আন্তর্জাতিক প্রীতি ফুটবল ম্যাচে শ্রীলংকার মুখোমুখি হচ্ছে স্বাগতিক বাংলাদেশ। আসন্ন সাফ চ্যাম্পিয়নশিপের আগে এই ম্যাচটিকে ভীষণ গুরুত্ব দিচ্ছে দুই দল। নিজেদের সেরাটা উপহার দিয়ে এই ম্যাচে জয়ের দিকে চোখ থাকবে দুই দলেরই। ম্যাচের আগে গতকাল মঙ্গলবার দুপুরে রংপুর মহানগরীর একটি রেস্টুরেন্টে সংবাদ সম্মেলনে এসেছিলেন দুই দলের কোচ, ম্যানেজার ও অধিনায়ক। তারা সবাই জয়ের ইচ্ছেই ব্যক্ত করেছেন। শ্রীলংকার দলের কোচ নিজাম পাকির আলী জানান, বাংলাদেশকে তার দ্বিতীয় জন্মভূমি মনে হয়। এ দেশের অনেক জায়গায় তিনি খেলেছেন। তারপরেও শ্রীলংকার কোচ হিসেবে তাদের সেরা খেলাটাই উপহার দিতে চান এবার। প্রতিপক্ষ নিয়ে তিনি বলেন, ‘বাংলাদেশ একটি ভালো দল। তারাও জয়ের জন্যই খেলবে।’ শ্রীলংকা দলের অধিনায়ক সুভাষ মধু সেন এই ম্যাচ নিয়ে বলেন, ‘ঢাকার বাইরে এই প্রথম আমরা মাঠে নামছি। এজন্য বাড়তি এক অনুভূতি কাজ করছে দলের খেলোয়াড়দের মাঝে। নতুন ও অভিজ্ঞদের নিয়ে গড়া আমাদের দলটি নিঃসন্দেহে ভালো খেলাটাই খেলবে।’ অপরদিকে, বাংলাদেশ দলের টিম ম্যানেজার সত্যজিৎ দাস রুপু বলেন, ‘সম্প্রতি কোরিয়ায় ৩টি, কাতারে ১টি ও এশিয়া গেমসে ৪টি ম্যাচ খেলার পর আসন্ন সাফ গেমসকে লক্ষ্য করে সাজানো হয়েছে দল। ইনজুরির কারণে সাফ চ্যাম্পিয়নশিপে যেন বিঘ্ন না ঘটে এজন্য এবং টানা ম্যাচ খেলার পর বিশ্রামের বিষয়টি মাথায় রেখে মূল দলের সাতজনকে প্রীতি ম্যাচে মাঠে নামানো হচ্ছে না। এরপরও যারা খেলছেন তাদেরকে গত দুই মাস ধরে প্রশিক্ষণ দেয়া হয়েছে। আশা করি তারা সেরাটাই উপহার দেবেন।’ সাফ চ্যাম্পিয়নশিপের আগে বুধবারের ম্যাচটি গুরুত্বপূর্ণ উল্লেখ করে টিম ম্যানেজার রুপু বলেন, ‘সাফ চ্যাম্পিয়নশিপের আগে এটিই শেষ ম্যাচ। ম্যাচটি উপভোগ করতে প্রচুর দর্শকের সমাগম হবে। তাদের মুখে হাসি ফোটাতে শতভাগ গুরুত্ব দিয়ে খেলা হবে। আমরা সাফ গেমস জিততে চাই। সে লক্ষ্যেই এগিয়ে যাচ্ছি।’ বাংলাদেশ দলের অধিনায়ক সাখাওয়াত রনি বলেন, ‘দুই মাস ধরে প্রশিক্ষণ নিয়েছি। সাফ গেমসের আগে আমরা আমাদের সেরাটাই খেলতে চাই।’ জয়ের ব্যাপারে শতভাগ আশাবাদি বাংলাদেশ দলের কোচ জেমি ডে-ও। তিনি বলেন, ‘সাফ চ্যাম্পিয়নশিপ জয়ের লক্ষ্য নিয়ে দলের খেলোয়াড়দের প্রশিক্ষণ দিয়ে প্রস্তুত করা হয়েছে। তার আগে বুধবারের ম্যাচটিকে ভীষণ গুরুত্ব দিচ্ছে দল। ভালোই খেলা উপহার দিতে চায় বাংলাদেশ।’ ম্যাচকে সামনে রেখে আজ বিকেল ৪টায় রংপুর স্টেডিয়ামে অনুশীলন করে বাংলাদেশ দল। শ্রীলংকা দল অনুশীলন করে নীলফামারী শেখ কামাল স্টেডিয়ামে।